**FELHÍVÁS**

**EGYSZERI KÖZÉLETI ÖSZTÖNDÍJ PÁLYÁZAT BENYÚJTÁSÁRA**

A **2022/23-as tanév II. félévére** a Magyar Testnevelési és Sporttudományi Egyetem Tanulmányi Hivatala pályázatot ír ki egyszeri közéleti ösztöndíj elnyerésére a nemzeti felsőoktatásról szóló 2011. évi CCIV. törvény 85/C.§ ac) alpontja, a felsőoktatásban részt vevő hallgatók juttatásairól és az általuk fizetendő egyes térítésekről szóló 51/2007. (III.26) Kormányrendelet 10. § (4) bekezdés és az Egyetem Térítési Juttatási Szabályzatának 23.§ alapján.

**1. Jogosultak köre:**

Egyszeri közéleti ösztöndíjra jogosultak az Egyetem nappali tagozatos képzésben, alapképzésben, osztatlan képzésben, mesterképzésben, felsőoktatási szakképzésben, állami ösztöndíjas képzésben résztvevő és a tantervi követelményeken túlmutató tevékenységet végző, aktív hallgatói jogviszonnyal rendelkező hallgató, akik

* kiemelkedő közéleti tevékenységet és/vagy
* kiemelkedő kulturális közösségi munkát végeznek.

**2. Pályázat benyújtásának módja:**

**Figyelem!** A pályázatot **elektronikusan Neptun rendszeren keresztül** lehet benyújtani a kérvények menüpont alatt az Egyszeri közéleti kérvényre kattintva.

**Az egyszeri közéleti ösztöndíj havonta pályázható, a kifizetés a ledolgozott órák alapján történik!**

**3. Pályázat érvényessége:**

* ha a hallgató az **előírt határidőben** benyújtotta a pályázatot
* a **pályázati adatlapot hiánytalanul kitöltötte**
* **csatolta a pályázati felhívásban előírt dokumentumokat, igazolásokat**
* valamint a hallgató és a pályázata **megfelel a jogszabályokban és az egyetem szabályzataiban előírt követelményeknek.**

**Ha a fentiek közül valami hiányzik, a pályázat elutasításra kerül!**

A határidő be nem tartása jogvesztő hatályú. Hiánypótlásra nincs lehetőség.

**4. Megfelelő dokumentumok:**

* **Kiemelkedő kulturális közösségi munka igazolásához TF műhely igazolás.**
* **Kiemelkedő közéleti tevékenység igazolásához HÖK vezetőségtől igazolás. elvégzett munkáról.**
* A Pályázat elbíráláshoz csak PDF formátumú elektronikus dokumentumok kerülnek elfogadásra, tehát pl. doc, docx vagy JPEG kiterjesztésű dokumentumok NEM fogadhatók el.
* Az aláírással és pecséttel érvényesített dokumentumok csak akkor fogadhatók el, ha a hitelességet igazoló aláírás és pecsét szerepel a dokumentumon, és az elektronikus dokumentumon ez egyértelműen látszódik és olvasható. A többoldalas dokumentumok csak az összes oldal feltöltésével érvényesek.
* A nem magyar nyelvű dokumentumoknál szükséges azok mellé a saját fordítás feltöltése is.
* A feltöltött dokumentumok mérete egyenként nem haladhatja meg a 2 MB-ot.
* A dokumentumokat az elektronikus űrlap megfelelő helyeire szükséges feltölteni. Csak a megfelelő helyre feltöltött dokumentumok vehetők figyelembe a bírálás során.
* A Bizottság a feltöltött igazolások eredeti példányát bármikor bekérheti. Hamis dokumentumok feltöltése fegyelmi eljárás megindítását vonja maga után.

**5. Általános tudnivalók:**

* A pályázatban csak az Egyetemen végzett tevékenység kerülhet támogatásra.
* Nem részesülhetnek közéleti ösztöndíjban a következő tevékenységek:

-kollégiumban/szakkollégiumban végzett tevékenység

-tudományos tevékenység

-sporttevékenység

-korábban már támogatott tevékenység.

* A pályázatnak a megfelelő referenciákat tartalmaznia kell, melyek segítségével a pályázó tevékenysége leellenőrizhető, illetve bizonyítható. A csatolt dokumentumnak tartalmaznia kell az elvégzett órák számát.
* Pályázni csak olyan tevékenységre lehet, amelyekért a pályázó nem részesült más forrásból teljes támogatásban.

**6. Adatkezelés**:

* A pályázat során megadott személyes adatok kezelésére, illetve feldolgozására a Szociális és Esélyegyenlőségi Bizottság tagjai és az általuk megbízott személyek jogosultak. Ezen adatok kizárólag a leadott pályázat bírálatához, illetve feldolgozásához kerülnek felhasználásra.
* Az a tény, hogy a hallgató közéleti ösztöndíjban részesül, valamint az ösztöndíj célja, összege nyilvánosságra hozható. E tényt a közéleti ösztöndíjra történő pályázatának benyújtásával a hallgató tudomásul veszi.

A felmerülő **kérdésekkel a benyújtási határidő előtt kell felkeresni** a Hallgatói Önkormányzat tagjait, a „K” épület I. emelet (A112) HÖK irodájában, vagy a hok.osztondij@tf.hu email címen.

A pályázati adatlap a Neptun rendszeren keresztül, a felhívás pedig www.tf.hu weboldalon érhető el.

2023. január 10.

Magyar Testnevelési és Sporttudományi Egyetem

Tanulmányi Hivatal